Portugalin tasavallan aloite neuvoston päätöksen tekemiseksi Euroopan poliisiviraston perustamisesta tehdyllä yleissopimuksella (Europol-yleissopimuksen), tietotekniikan käyttöä tullialalla koskevalla yleissopimuksella sekä tarkastusten asteittaisesta lakkauttamisesta yhteisillä rajoilla tehdyn Schengenin sopimuksen soveltamisesta tehdyllä yleissopimuksella (Schengenin yleissopimus) perustettujen yhteisten tietosuojan valvontaviranomaisten sihteeristön perustamisesta

(2000/C 141/08)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen 30 artiklan,

ottaa huomioon Schengenin säännöstön sisällyttämisestä osaksi Euroopan unionia tehdyn pöytäkirjan 2 artiklan,

ottaa huomioon Portugalin tasavallan aloitteen,

on tarkastellut Euroopan parlamentin lausuntoa,

sekä katsoo seuraavaa:

(1) Euroopan poliisiviraston perustamisesta tehdyllä yleissopimuksella (Europol-yleissopimus), tietotekniikan käyttöä tullialalla koskevalla yleissopimuksella sekä tarkastusten asteittaisesta lakkauttamisesta yhteisillä rajoilla tehdyn Schengenin sopimuksen soveltamisesta tehdyllä yleissopimuksella (Schengenin yleissopimus) on perustettu yhteiset valvontaviranomaiset valvomaan mainituissa sopimuksissa olevien tietosuojaa käsittelevien määräysten asianmukaista noudattamista.

(2) Yhteisten valvontaviranomaisten toiminnan tehostamiseksi ja kustannusten säästämiseksi niitä olisi tuettava yhdellä riippumattomalla tietosuojasihteeristöllä, joka olisi tehtäviään suorittaessaan velvollinen noudattamaan ainoastaan kyseisten viranomaisten ohjeita.

(3) Käytännön syistä ja rajoittamatta mahdollisia myöhempiä päätöksiä, joilla määrätään nykyisten yhteisten valvontaviranomaisten muuttamisesta yhdeksi ainoaksi viranomaiseksi, jolla olisi oikeushenkilöllisyys ja oma talousarvio, tietosuojasihteeristön hallinnon olisi oltava läheisessä yhteydessä neuvoston pääsihteeristöön, mutta se hoitaisi tehtävänsä riippumattomana.

(4) Riippumattomuuden varmistamiseksi neuvoston varapääsihteerillä pitäisi olla oikeus päättää tietosuojasihteeristön päällikön nimittämisestä ja erottamisesta yhteisten valvontaviranomaisten ehdotuksesta. Muiden tietosuojasihteeristöön nimitettävien virkamiesten olisi toimittava ainoastaan sihteeristön päällikön alaisuudessa.

(5) Tietosuojasihteeristön hallinnolliset menot olisi maksettava Euroopan unionin yleisestä talousarviosta. Europolin olisi osallistuttava joidenkin sellaisten menojen rahoitukseen, jotka aiheutuvat Europlin yleissopimuksen soveltamiskysymyksiä käsittelevistä kokouksista.

(6) Koska tällä päätöksellä syrjäytetään yhteisestä valvontaviranomaisesta, joka on perustettu tarkastusten asteittaisesta lakkauttamisesta yhteisillä rajoilla 14 päivänä kesäkuuta 1985 tehdyn Schengenin sopimuksen soveltamisesta tehdyn, 19 päivänä kesäkuuta 1990 allekirjoitetun yleissopimuksen 115 artiklan nojalla, 20 päivänä toukokuuta 1999 tehty neuvoston päätös 1999/438/EY(1), se olisi kumottava tämän päätöksen soveltamispäivästä alkaen,

ON PÄÄTTÄNYT SEURAAVAA:

1 artikla

Tietosuojasihteeristön perustaminen ja tehtävät

1. Perustetaan Euroopan poliisiviraston perustamisesta tehdyllä yleissopimuksella (Europol-yleissopimuksella), tietotekniikan käyttöä tullialalla koskevalla yleissopimuksella sekä tarkastusten asteittaisesta lakkauttamisesta yhteisillä rajoilla tehdyn Schengenin sopimuksen soveltamisesta tehdyllä yleissopimuksella (Schengenin yleissopimus) perustettujen yhteisten valvontaviranomaisten sihteeristö, jäljempänä "tietosuojasihteeristö".

2. Tietosuojasihteeristö suorittaa yhteisten valvontaviranomaisten työjärjestyksissä näiden viranomaisten sihteeristöille määrättyjä tehtäviä.

2 artikla

Tietosuojasihteeri

1. Tietosuojasihteeristön päällikkönä toimii tietosuojasihteeri, jonka riippumattomuus tehtävissä taataan niin, että hän ottaa ohjeita ainoastaan valvontaviranomaisilta ja niiden puheenjohtajilta. Neuvoston varapääsihteeri nimittää tietosuojasihteerin yhteisten valvontaviranomaisten ehdotuksesta kahden vuoden pituiseksi toimikaudeksi. Tietosuojasihteeri voidaan nimittää uudeksi toimikaudeksi.

2. Tietosuojasihteeri valitaan henkilöistä, jotka ovat Euroopan unionin kansalaisia, joilla on täydet kansalaisoikeudet ja poliittiset oikeudet ja joiden riippumattomuudesta on mahdollisimman hyvät takeet. Hänen on pidättäydyttävä kaikesta toiminnasta, joka on yhteensopimatonta hänen tehtäviensä hoitamisen kanssa, eikä hän saa toimikautensa aikana harjoittaa muuta palkallista tai palkatonta ammattitoimintaa. Hänen on toimikautensa päättymisen jälkeen osoitettava rehellisyyttä ja arvostelukykyä nimitysten ja etujen vastaanottamisessa.

3. Jos tietosuojasihteeri ei enää täytä tehtäviensä hoitamiseen vaadittuja edellytyksiä tai jos hän on vakavasti rikkonut velvoitteitaan vastaan, neuvoston varapääsihteeri voi erottaa hänet yhteisten valvontaviranomaisten ehdotuksesta.

4. Sen lisäksi, että tietosuojasihteeri voidaan erottaa tehtävästään 3 kohdan mukaisesti, hänen toimikautensa päättyy, kun hänen eronpyyntönsä tulee voimaan. Jos sihteeri sanoutuu irti tehtävästään, hän jatkaa sen hoitamista, kunnes hänelle on nimitetty seuraaja.

5. Tietosuojasihteeri on sekä toimikautensa aikana että sen päätyttyä velvollinen pitämään salassa kaikki luottamukselliset tiedot, jotka ovat tulleet hänen tietoonsa hänen suorittaessaan virallisia tehtäviä.

6. Tietosuojasihteeriin sovelletaan hänen toimikautensa aikana Euroopan yhteisöjen muuhun henkilöstöön sovellettavien palvelussuhteen ehtojen 2 artiklan a kohdassa tarkoitettuihin väliaikaisiin toimihenkilöihin sovellettavia sääntöjä, mukaan lukien Euroopan yhteisöjen erioikeuksista ja vapauksista tehdyn pöytäkirjan 12-15 artikla ja 18 artikla, ellei tässä päätöksessä toisin määrätä. Hänen palkkaluokkansa ja ikälisänsä määräytyvät neuvoston pääsihteeristön virkamiehiin ja muihin toimihenkilöihin sovellettavien perusteiden mukaisesti. Jos toimeen nimitettävä henkilö on jo yhteisöjen virkamies, hänet määrätään tehtävään toimikaudeksi yksikön edun mukaisesti Euroopan yhteisöjen virkamiehiin sovellettavien henkilöstösääntöjen ("henkilöstösääntöjen") 37 artiklan a kohdan ensimmäisen luetelmakohdan mukaisesti. Henkilöstösääntöjen 37 artiklan viimeisen kohdan ensimmäistä virkettä sovelletaan rajoittamatta tämän artiklan 1 kohdan soveltamista.

3 artikla

Henkilöstö

1. Tietosuojasihteeristölle osoitetaan sen tehtävien suorittamiseksi tarvittava henkilöstö. Tietosuojasihteeristön henkilöstö nimitetään Euroopan unionin yleisen talousarvion neuvostoa koskevan pääluokan liitteenä olevassa luettelossa mainittuihin toimiin.

2. Edellä 1 kohdassa tarkoitetut henkilöstön jäsenet noudattavat tehtäviään hoitaessaan ainoastaan tietosuojasihteerin ja yhteisten valvontaviranomaisten ohjeita. He eivät voi tehtäviään hoitaessaan pyytää eivätkä ottaa vastaan ohjeita muilta tahoilta - hallituksilta, viranomaisilta, organisaatioilta tai yksittäisiltä henkilöiltä - kuin tietosuojasihteeriltä ja yhteisiltä valvontaviranomaisilta.

3. Tietosuojasihteeristöön nimitettyyn henkilöstöön sovelletaan Euroopan yhteisöjen virkamiehiin ja muuhun henkilöstöön sovelletavia asetuksia ja määräyksiä, sanotun kuitenkaan rajoittamatta mitä 2 kohdassa määrätään. Nimittävälle viranomaiselle henkilöstösäännöillä myönnetyn toimivallan ja Euroopan yhteisöjen muuhun henkilöstöön sovellettavien palvelussuhteen ehtojen mukaisen toimivallan osalta henkilöstöön sovelletaan samoja sääntöjä kuin neuvoston pääsihteeristön virkamiehiin ja muihin toimihenkilöihin.

4 artikla

Hallinnollinen tuki

1. Neuvoston pääsihteeristö tarjoaa tietosuojasihteeristön tehtävien suorittamiseen tarvittavat toimistotilat ja laitteet. Se huolehtii myös yhteisten valvontaviranomaisten kokousjärjestelyistä neuvoston toimitiloissa, mukaan lukien tulkkausjärjestelyt.

2. Yhteisten valvontaviranomaisten puheenjohtajat päättävät neuvoston puheenjohtajavaltion etukäteen antamalla suostumuksella neuvoston toimitiloissa pidettävien valvontaviranomaisten kokousten ajankohdista.

5 artikla

Rahoitus

1. Tietosuojasihteeristön hallinnolliset yleiskustannukset (erityisesti laitteet, palkat, palkanlisät ja muut henkilöstökustannukset) rahoitetaan rahoitusselvityksen asettamissa rajoissa Euroopan unionin yleisen talousarvion neuvostoon liittyvästä pääluokasta.

2. Kokouksista suoraan aiheutuvista kustannuksista (erityisesti valtuutettujen matkakustannuksista sekä tulkkaus- ja kääntämiskustannuksista) vastaa

- neuvosto, kun kyseessä ovat Schengenin yleissopimuksen määräysten soveltamiskysymyksiä käsittelevät kokoukset ja tietotekniikan käyttöä tullialala koskevan yleissopimuksen soveltamiskysymyksiä käsittelevät kokoukset,

- Europol, kun kyseessä ovat Europol-yleissopimuksen soveltamiskysymyksiä käsittelevät kokoukset.

Jos jossakin yhteisten valvontaelinten kokouksessa oleva jäsenvaltion edustaja osallistuu saman virkamatkan aikana kahteen tai useampaan kokoukseen ja jos yksi kokouksista liittyy Europol-yleissopimuksen soveltamiskysymyksiin, hänen matkakustannuksistaan vastaa Europol.

6 artikla

Loppusäännökset

1. Tämä päätös tulee voimaan sitä päivää seuraavana päivänä, jona neuvosto tekee sen.

Sitä sovelletaan 1 päivästä tammikuuta 2001.

2. Tämän päätöksen soveltamiseksi tarvittavia päätöksiä voidaan tehdä ja säädöksiä antaa tämän päätöksen voimaantulopäivästä alkaen. Niitä ei noudateta ennen päivää, josta alkaen päätöstä sovelletaan.

3. Tämä päätös julkaistaan Euroopan yhteisöjen virallisessa lehdessä.

4. Kumotaan päätös 1999/438/EY tämän päätöksen soveltamispäivästä alkaen. Sitä sovelletaan kuitenkin edelleen kyseistä päivämäärää edeltävien tapahtumien aiheuttamiin kustannuksiin.

Tehty...

Neuvoston puolesta

Puheenjohtaja

...

(1) EYVL L 176, 10.7.1999, s. 34.